**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.10.2017, ora 08.00 – 18.10.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 18.10.2017, ora 07.00**

**RÂURI**

**Debitele au fost, în general, staţionare**. Debitele se situează, în general, la valori cuprinse între 30-90% din mediile multianuale lunare, mai mari (în jurul şi peste mediile lunare) pe râurile Bârzava, Buzău, Putna, cursul superior al Vișeului şi mai mici (sub 30% din normalele lunare) pe râurile din bazinele Bistrei, Nerei, Bârladului, precum şi pe unii afluenţi ai Mureşului inferior, Oltului, Vedei şi Argeşului inferior.

 Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare**.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş), în intervalul 17.10.2017 – 18.10.2017, a fost în uşoară scădere, având valoarea de 3400 m3/s**, sub media multianuală a lunii octombrie (3850 m3/s).

 În aval de Porţile de Fier debitele au în scădere pe sectoarele Gruia – Calafat şi Brăila – Tulcea şi în creştere pe sectorul Bechet – Vadu Oii.

**Debitul la intrarea în ţară (secţiunea Baziaş) va fi în scădere (3200 m3/s).**

 În aval de Porţile de Fier debitele vor fi în scădere pe sectoarele Gruia – Corabia şi Isaccea – Tulcea şi în creştere pe sectorul Tr.Măgurele – Galaţi.

**2.** **Situaţia meteorologică în intervalul 17.10.2017, ora 09.00 – 18.10.2017, ora 06.00**

**ÎN ŢARĂ**

**Vremea a fost predominant frumoasă** și deosebit de caldă. Temperaturile maxime, mai ridicate decât în ziua anterioară, s-au încadrat între 20 de grade la Joseni și 29 de grade la Bozovici și Băile Herculane. Cerul a fost senin, iar vântul a suflat slab și moderat, cu uşoare intensificări pe crestele montane. Stratul de zăpadă s-a menţtinut la altitudini mari în Carpații Meridionali, cu grosimi în platformele stațiilor meteorologice de până la 24 cm la Vf. Omu. La ora 06.00, temperatura aerului avea valori cuprinse între 1 grad la Întorsura Buzăului și Făgăraș și 21 de grade la Moldova Nouă. Dimineața și noaptea, în general, în depresiuni s-a produs ceață.

**Observație:** *Începând de ieri, de la ora 06.00, au fost în vigoare 8 atenționări - cod galben - de fenomene meteorologice periculoase imediate - 5 emise de SRPV Sibiu și 3 de SRPV Cluj-Napoca.*

**LA BUCUREŞTI**

**Vremea a fost frumoasă** și deosebit de caldă. Temperatura maximă, mai ridicată decât în ziua precedentă, a fost de 26 de grade la Afumați și Băneasa și 27 de grade la Filaret. Cerul a fost senin, iar vântul slab. La ora 06.00, se înregistrau 6 grade la stația meteorologică Băneasa, 9 grade la Afumați și 11 grade la Filaret.

**3. Prognoza meteorologică în intervalul 18.10.2017, ora 09.00 – 19.10.2017, ora 09.00**

**ÎN ŢARĂ**

**Vremea va fi deosebit de caldă**, pentru această dată. Cerul va fi mai mult senin, iar vântul va sufla slab până la moderat, cu ușoare intensificări în sudul Banatului. Temperaturile maxime vor avea valori de la 19... 20 de grade în estul Transilvaniei și pe litoral, până la 28 ... 29 de grade în Dealurile de Vest. Minimele termice se vor încadra între 6 și 16 grade, mai scăzute în depresiunile din estul Transilvaniei, spre -1...1 grad, unde vor fi condiții de brumă. Dimineața și noaptea, pe arii restrânse, în zonele joase de relief, îndeosebi din nord-vestul și centrul țării, va fi ceață.

**LA BUCUREŞTI**

**Vremea va fi frumoasă** și deosebit de caldă, cu cerul senin. Vântul va sufla, în general, slab. Temperatura maximă se va situa în jurul valorii de 26 de grade, iar cea minimă va fi de 8...10 grade. Spre sfârșitul intervalului, vor fi condiții de ceață.

1. ***CALITATEA APELOR***

**2.1. Pe fluviul Dunărea**

**Administrația Națională Apele Române** revine cu informații suplimentare referitoare la cisterna auto aparţinând S.C. Polysan Trans SRL Ruse-Bulgaria aflată la km 373+200, ca urmare a căderii în Dunăre de pe feribotul „Sălcuţa”, la km 374,5 pe Dunăre, menționând că operaţiunea de scoatere a ei după golire a fost finalizată la data de 17.10.2017, la ora 18.00. Operaţiunea a avut loc la Km 374, până aici a fost remorcată de împingătorul Vlădeni, aparţinând S.C.Cozlo Zinca S.A., şi trasă pe mal de două utilaje Vola. Nu au fost incidente sau evenimente deosebite. Operaţiunea a fost supravegheată de nava Ecostar (depol) aflată în rada portului Călăraşi. Se menţionează că operatiunea de transbordare a uleiului de rapiţă (28.000 l) a fost efectuată luni 16.10.2017, ora 10.00, uleiul avand destinaţia Expur Slobozia.

**2.2. Pe râurile interioare**

**GNM CJ** Maramureş şi SGA Maramureş informează despre **o poluare accidentală, a râului Lăpuş, la data de 17.10.17, ora 10.20, cauzată de o fisură în sistemul de evacuare apă limpezită (zona sondei inverse) de la iazul de decantare Bozânta, aparţinând de CNMPM-Remin S.A, situat în vecinătatea Municipiului Baia Mare, în judeţul Maramureş.** Nu se poate interveni şi evalua incidentul, până la evacuarea apei din iaz la nivelul fisurii. Se estimează că se va evacua şi steril minier din iaz odată cu apa limpezită, coloritul apei fiind uşor verzui. Nu s-a înregistrat mortalitate piscicolă si se preconizează că fenomenul va avea un impact local. S-au prelevat probe de apă pentru analize. Fenomenul este monitorizat în continuare. Se va reveni cu informaţii suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 16.10.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**Garda Forestieră Cluj** informează despre **producerea unui incendiu care a afectat clădirea punctului de achiziţie Izbuc, din Munţii Apuseni, aparţinând Ocolului Silvic Beliș, com. Budureasa, județul Bihor, la data de 16.10.2017, ora 08.20.** Nu se cunoaşte cauza incendiului ce a produs o pagubă de 1199 lei.

**2. În domeniul solului şi vegetaţiei**

**GNM CJ Constanta şi APM Constanţa** informează despre **o poluare a solului cu produse petroliere, la data de 17.10.2017, ora 08.30,** ca urmare a coroziunii conductei magistrale de transport ţiţei de 20" Constanţa – Bărăganu, aparţinând Conpet SA, **în zona localității Cumpăna, între bornele 6 și 7, județul Constanţa**. A fost afectată o suprafaţă de **teren de aproximativ 50 mp. Se intervine la conducta avariată prin oprirea pompării în vederea reducerii presiunii.**

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 16.10.2017 - 17.10.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**